แบงก์ตุนเงินรับช่วงตรุษจีนเพิ่ม1.2แสนล.
ธนาคารพาณิชย์ สำรองเงินสดรับเทศกาลตรุษจีนเพิ่ม 1.2 แสนล้านบาท
19 ม.ค. 2555

ธนาคารพาณิชย์ สำรองเงินสดรับเทศกาลตรุษจีนเพิ่ม 1.2 แสนล้านบาท 
รายงานข่าวจากธนาคารพาณิชย์ แจ้งว่า ในช่วงเทศกาลตรุษจีนปีนี้ ธนาคารพาณิชย์ 6 แห่ง ได้มีการสำรองเงินสดเพิ่มขึ้น 121,570 ล้านบาท เพื่อรองรับการใช้จ่ายในช่วงดังกล่าว โดยธนาคารกสิกรไทยสำรอง 2.8 หมื่นล้านบาท โดยเตรียมไว้สำหรับพื้นที่กรุงเทพฯ 1.6 หมื่นล้านบาทและต่างจังหวัด 1.2 หมื่นล้านบาท ส่วนธนาคารกรุงศรีอยุธยาสำรองมากขึ้นจากปกติ 1.5 หมื่นล้านบาท หรือเพิ่มขึ้น 10% จากปีที่ผ่านมา ธนาคารกรุงไทยสำรอง 20,570 ล้านบาท เพิ่มขึ้นจากปีที่ผ่านมา 1,570 ล้านบาท โดยแบ่งเป็นพื้นที่ในกทม. 7,000 ล้านบาทและต่างจังหวัด 13,570 ล้านบาท ธนาคารกรุงเทพสำรองเพิ่มขึ้น 3 หมื่นล้านบาท ธนาคารไทยพาณิชย์สำรอง 2.2 หมื่นล้านบาท ธนาคารทหารไทยสำรองไว้ที่ 6,000 ล้านบาท แบ่งเป็นผ่านสาขา 2,000 ล้านบาทและตู้เอทีเอ็ม 4,000 ล้านบาท ธนาคารซีไอเอ็มบี ไทยสำรองในเครื่องเอทีเอ็ม 170 ล้านบาท 
ศูนย์วิจัยกสิกรไทยเปิดเผยผลสำรวจการจับจ่ายใช้สอย เพื่อซื้อเครื่องเซ่นไหว้ในช่วงเทศกาลตรุษจีนปีนี้ ในพื้นที่กรุงเทพมหานคร (กทม.) โดยคาดว่าจะมีมูลค่าประมาณ 5,280 ล้านบาท เติบโตเพิ่มขึ้น 3.5% ซึ่งเป็นอัตราที่ชะลอตัวลงเมื่อเทียบกับปีก่อนๆ ที่เติบโตเฉลี่ย 45% ต่อปี เนื่องจากมีแรงกดดันจากปัจจัยด้านราคาสินค้าที่เพิ่มขึ้น ราคาน้ำมันและค่าใช้จ่ายในการฟื้นฟูหลังน้ำท่วม
อย่างไรก็ตาม เนื่องจากตรุษจีนปีนี้ตรงกับปีมะโรงซึ่งคนไทยเชื้อสายจีนเชื่อว่าเป็นปีมงคลจึงอาจจะมีการจัดเตรียมเครื่องเซ่นไหว้เป็นพิเศษ ประกอบกับมีประเด็นการปรับเพิ่มรายได้ข้าราชการ และการจ่ายโบนัสของภาคเอกชน ในช่วงต้นปี เข้ามาช่วยเพิ่มกำลังซื้อให้กับประชาชนได้บางส่วน ทำให้การใช้จ่ายในปีนี้ยังมีปัจจัยหนุนให้เติบโตได้